google/wiki40b huggingface dataset:
Herbert Kappler

Bakgrunn

Kappler kom fra en middelklassefamilie i Stuttgart. Kappler gikk på teknisk høyskole der han studerte til elektriker, et yrke han utøvde fra 1929. Han ble medlem av Nationalsozialistische Deutsche Arbeiterpartei (nazistpartiet) i 1931.

Nazist

Han ble også medlem av SA og senere av SS. Etter en kortere tid som arbeidsledig ble han hjelpepolitimann ved Württembergs politiske politi. Fra 1934 ledet han filialen i Tübingen av Württembergische Politische Polizei. I 1937 avla han eksamen ved Polizeiakademie Berlin som Kriminalkommissar.

Etter krigen

Ved krigens slutt ble han tatt til fange av britene, som utleverte ham til italienske myndigheter. For sine krigsforbrytelser ble Kappler i 1947 dømt til livsvarig fengsel av en italiensk militærdomstol. Kappler anket dommen til Italias høyeste militærdomstol. Denne bekreftet livstidsdommen i 1952. Straffen ble sonet i militærfengselet ved Gaeta. Det var fra dette stedet at han i 1961 avla vitnemål i rettssaken mot Adolf Eichmann.
Den irske katolske prest Hugh O’Flaherty, som arbeidet i Troskongregasjonen i Vatikanet under annen verdenskrig, hadde klart å bygge opp en hemmelig hjelpeorganisasjon som skjulte jøder. italienske soldater og andre forfulgte i klostre og andre hemmelige skjulesteder; det dreise seg om flere tusen mennesker. Kappler forsøkte å arrestere og drepe ham under krigen.
Da Kappler satt i italiensk fengsel fikk han månedlige besøk av monsignore O’Flaherty . I 1959 konverterte Kappler til katolisismen og ble døpt av O’Flaherty.
I 1976 var det klart at Kappler led av kreft og at hans fremtid var kort. Italienske myndigheter aktet likevel ikke å løslate ham. Han ble overført fra fengselet til et militærsykehus i Roma. 15. august 1977 flyktet han herfra ved hjelp av sin kone, Annelise. Hun hadde giftet seg med ham fire år tidligere og hadde som sykepleier hatt fri tilgang til ham. Med den under 50 kilo tunge Kappler gjemt i en stor koffert, smuglet hun ham ut fra sykehuset; hun fikk til og med hjelp av en politivakt, som var uvitende om koffertens innhold. Med bil tok ekteparet Kappler seg tilbake til Vest-Tyskland, samme dag. Rømningen ble først oppdaget neste morgen. Dette ble sett på som en skandale i Italia. Fire tjenestemenn fra det italienske Carabinieri ble avskjediget, mens to av vaktene ble arrestert for tjenesteforsømmelse.
Vesttyske myndigheter avviste italienernes anmodning om å utlevere ham. Vesttyske myndigheter hadde tidligere bedt om hans løslatelse, og ville heller ikke reise ny straffesak mot ham. Han døde i hjemlandet et halvt år senere. Her hadde han levd under beskyttelse fra sikkerhetsvakter.
Seiling under Panamerikanske leker 1963

Seiling under Panamerikanske leker 1963. Seiling var med som en av nitten sporter i de fjerde Panamerikanske leker som ble arrangert i São Paulo i Brasil fra 20. april til 7. mai 1963. Det var seks klasser og Brasil ble beste nasjon med tre gullmedaljer foran USA med to.
Myrinia

Utseende

Middelsstore, brune smygere. På forvingen har de en litt uregelmessig, svart øyeflekk med to små, hvite kjerner, dessuten gjerne noen små, hvite flekker i vingens ytre del.

Utbredelse

Artene er utbredt i Mellom- og Sør-Amerika.
Oskleiva

Oskleiva er et gammelt byområde i Halden sentrum. Området er kjent for sine verneverdige gamle arbeiderboliger. De fleste bygningene er trebebyggelse, i to etasjer. Oskleiva ligger like ved elva Tista, Porsnes videregående skole og Norske Skog Saugbrugsforeningen.
Sprengisandur

Sprengisandur er et høyfjellsområde på Island. Området avgrensa av Hofsjökull og Vatnajökull. Fjellvegen F26 Sprengisandur går her. Fortellinger og sagn fra dette området inspirerte poeten Grímur Thomsen til å skrive diktet «Á Sprengisandi», senere tonsett av Sigvaldi Kaldalóns.
Frances Thurber Seal

Frances Thurber Seal, (født ca. 1860, død i 1930-årene) var en Christian Science-praktiserende og -lærer fra USA, og en av de tre som etablerte denne religion i Tyskland. Hun var også med på å introdusere bevegelsen i Norge.

Liv og virke

Frances Thurber Seals far nedstammet fra franske hugenotter som hadde utvandret til England og senere til USA. På morssiden kom hun fra skotske kvekere. Faren var predikant. Hun ble religiøst oppfostret. Morens og andre slektningers sykdom og død gjorde et stort inntrykk på henne.
Som ung kvinne i New York City ble hun kjent med Christian Science og ble kjent med en disippel av Mary Baker Eddy. Lathrop lånte henne No and Yes, en 46-siders bok av Eddy, som Seal leste tre ganger samme kveld. Etterpå opphørte hennes magesmerter, og det stadig svekkede synet, som hun i en visjon hadde fått vite skulle føre til tidlig blindhet, bedret seg. Hun fikk snart tak i Eddys hovedverk, Science and Health with Key to the Scriptures og fikk undervisning i Christian Science-praksis av Lathrop. Hun ble snart etter et aktivt medlem.
Et år etter ble hun spurt av Lathrop om å reise til Dresden i Tyskland, der noen tyske Christian Scientist-praktiserende hadde bedt om noen å komme. Med finansiell hjelp fra Mary Beecher Longyear seilte hun avsted i desember 1897.
Seal var en av tre (de to andre var tyskere, Bertha Günther-Peterson i Hannover og Hans Eckert i Stuttgart) som arbeidet for Christian Scientists i Tyskland i 1897. I 1898 ble Seal bedt om å besøke Norge for å snakke med en kbinne som led av kreft og med noen andre i Haugesund.
Hun kom tilbake til Tyskland og fortsatte sitt virke der, men klarte snart å reise tilbake til New York City og ta bevegelsens lærerutdannelse.
Seal vendte tilbake til Dresden, ble der til over sommeren 1899, og flyttet så til Berlin. I begge byer førte hennes virke til etableringer av Christian Science-kirker. Hun var også så opptatt med pasienter at hun måtte be studentene om å besøke henne og hjelpe henne.
Hun returnerte igjen til USA i 1902, og besøkte Boston og Concord i New Hampshire, der hun traff Eddy.
Seal flyttet hjem for godt til USA i 1906, og slo seg ned i New York, swe hun fortsatt e sitt virke som Christian Scientist.
Synkehull

Synkehull, slukhull, jordfallshull og doline er begreper for landskap som synker fordi jordsmonnet i området er blitt undergravd. Der hvor det er mye kalksten i jordsmonnet er det størst risiko for synkehull. Grunnen til dette er at når det renner vann ned i steinlaget, vil vannet oppløse kalken og man vil få hull/grotter under jorden. Etterhvert som vannet har lagd store hull i bakken, vil jordmassen over svikte, og bakken vil falle ned i dypet. 
Synkehull som oppstår på bunnen av grunne hav kalles blå hull.
I 2010 oppstod det et synkehull i Guatemala by som var 60 meter dypt. Dette var forårsaket av store vannmengder.
Anselm av Canterbury

Bakgrunn

Anselm ble født i Aosta i 1033. Dette område var omtrent da kommet inn under de savoyardiske grevers herredømme. Hans foreldre stammet fra forskjellige adelsfamilier, faren Gundulf fra Lombardia og moren Ermenberga fra Aosta. Femten år gammel ville han tre inn i et nærliggende kloster, med det fikk han ikke - faren hadde bestemt ham for en politisk karriere.
I en alder av 23 år forlot han hjemmet og reiste i tre år rundt om i Frankrike, til han, tiltrukket av Lanfrancs viden ry, kom til benediktiner-abbediet Le Bec. Etter noe nølen trådte han inn der året etter, i 1060. Tre år etter ble han klosterets prior, og femten år etter abbed. I denne perioden tilkom hans første filosofiske og teologiske verker, som de to berømte skrifter Monologion og Proslogion.

Erkebiskopp av Canterbury

Da Lanfranc (som var blitt erkebiskop av Canterburt) døde i 1089, ble Anselm foretrukket av mange som etterfølger der, men det var først i 1093 av kong Vilhelm II innførte ham i embedet. De påfølgende fire år var de begge hver på sin side engasjert i investiturstriden i England. I 1097 fikk Anselm tillatelse til å dra til Roma, der han håpet å finne støtte. Det lyktes ham bare i begrenset grad. Han ble nektet innreisen til England igjen av kong Vilhelm II. Dermed tilbragte Anselm årene fra 1097 i eksil i Lyon, til kongen døde i 1100.
Under den nye konge, Henry I, kunne Anselm returnere til England. Men fra 1103 til 1107 måtte han atter i landflyktighet. Han kom så til Englant til slutt, og døde i 1109.

Forsoningslære

Av stor betydning for vesterlandsk teologi var hans forsoningslære som han utlag i Cur Deus Homo (latin: «Hvorfor ble Gud menneske?»). Det var kun Gud som var i stand til å forsone Adams eller menneskenes synd, men soningsofferet måtte bæres frem av et menneske, og det var derfor Gud ble menneske i Jesus Kristus. Synden bestod i at menneskene hadde vendt seg bort fra Gud, og denne krenkelse kunne  godtgjøres ved satisfaksjon.
Det er den såkalte satisfaksjonsteori, hvor inkarnasjonen er nødvendig for å redde Guds ære.

Kirkelærer

Anselm ble opphøyd til kirkelærer i 1720. Åtte hundre år etter Anselms død promulgerte pave Pius X encyklikaen Communium Rerum i 1909, hvori Anselms skrifter ble kommentert og hyldet.
Espen Olsen

Bakgrunn

Olsen kom til Ham-Kam foran 2002-sesongen, og ble året etter toppskårer i klubben, da laget rykket opp til Eliteserien. Han hadde ikke like stor suksess etter opprykket, og slet med å skåre mål, selv om han spilte de fleste kampene på topp sammen med Geir Frigård. Vårsesongen 2005 gikk heller ikke bra, med bare ett mål. Men da Ham-Kam kjøpte Markus Ringberg utviklet de to spissene et godt samarbeid, som for Olsens del resulterte i syv mål i løpet av høstsesongen. Med åtte mål ble han igjen lagets toppskårer, og han ble også kåret til årets spiller av lagets supportere.
Etter den positive høstsesongen i 2005 hvor han ble klubbens toppscorer med åtte mål ble Espen Olsen den største overraskelsen da Åge Hareide tok ut troppen til landslagets årlige januar-tur. Olsen hadde aldri tidligere spilt landslagsfotball, heller ikke på aldersbestemt nivå. Laget dro til California i USA for å møte Mexico og USA i to treningskamper. Han fikk spille i begge kampene, men klarte ikke å utmerke seg nevneverdig. Etter sesongen ble han også kåret til Ham-Kams beste spiller på klubbens hjemmeside.
St. Elizabeth-flommen i 1421

St. Elizabeth-flommen (nederlandsk Sint-Elisabethsvloed) i 1421 var en flom i Nederland. Natt til 19. november traff en kraftig storm kysten av Nordsjøen og diker brast flere steder slik at polderne som lå under havnivå ble oversvømmet. Mange landsbyer forsvant i flommen og mellom 2 000 og 10 000 mennesker mistete livet. Flommen frårsaket enorme ødeleggelser i Zeeland og Holland og skilte byene Geertruidenberg og Dordrecht som tidligere hadde bekjempet hverandre under krok- og torskekrigen.
Det meste av området ble liggende under vann i flere tiår. Etter hvert ble landområdet drenert igjen, blant annet øyene Dordrecht og Hoeksche Waard og det nordvestlige område av Noord-Brabant (rundt Geertruidenberg). Det meste av Biesbosch-området har vært dekket av vann siden flommen.
Årsaken til flommen var altså at dikene brast og ikke som den store Nordsjøflommen i 1953 som ble skapt av stormflod.
Ye Must Be Born Again

«Ye Must Be Born Again» er en amerikansk salme. Teksten ble skrevet av William True Sleeper i 1877. Melodien ble skrevet av George C. Stebbins, mens han hjalp Dr. George Pentecost med evangeliske møter i Worcester, Massachusetts.
Stebbins skrev i Memoirs and Reminiscences: «Under disse møtene var ett av temaene som det ble talt om «Gjenfødelse». Da han presenterte sannheten og forsterket den ved å referere til ulike avsnitt i Skriften, siterte Dr. Pentecost Vårherres ord til Nikodemus: «Sannelig, sannelig, sier jeg deg, du må bli født på ny». Det falt meg inn at ved å ta linjen «Verily, verily, I say unto thee» fra tredje vers og føye det til linjen «Ye must be born again» og ved å overføre ordet «I» fra midten av første linje til begynnelsen, slik at det lyder «I verily, verily say unto thee. Ye must be born again»», ville disse avsnittene falle inn i en rytmisk form. Og om bruken av noen gjentakelser kunne bli tilgjengelig for en musikalsk setting og også for et refreng til hymnen, hvis noen passende vers kunne bli funnet... Jeg talte til Rev. Sleeper, én av pastorene i byen som noen ganger skrev hymner, om mitt inntrykk og spurte ham om han kunne skrive noen vers om temaet for meg. Han handlet med en gang etter min idé og kom kort etter til meg med hymnen.... Før møtene var avsluttet hadde en musikalsk setting blitt gjort».

Norsk versjon

Den norske tittelen er «Du må fødes på ny».
Jøfjorden

Jøfjorden (nordsamisk: Stuoravuotna) er en fjord på øya Seiland i Hammerfest kommune i Finnmark. Fjorden strekker seg 11 kilometer sørover til Straumen (samisk: Stovma) i botn av fjorden. Fjorden har innløp mellom Kobbevikneset i vest og Søre Veggenes i øst. På østsida i den ytre delen av fjorden ligger den rundt 500 meter høye Jøfjordveggen. Ved Gammelværneset i sørenden av Jøfjordveggen går fjordarmen Tverrfjorden østover til bygda Tverrfjord. Straumsnes ligger nesten helt innerst i fjorden og danner et smalt sund på østsida av fjorden. Innenfor Straumsnes blir fjorden kalt Straumen.
Fjorden er 233 meter på det dypeste, midt i fjorden vest for Gammelværneset.
Skiskyting under Vinter-OL 2014 – Jaktstart menn

Konkurranseregler

Resultatene av sprintøvelsen 8. februar danner grunnlaget for startrekkefølgen. Vinneren starter først, og resterende løpere starter med en tidsforsinkelse tilsvarende tidsdifferansen opp til vinneren av sprinten. Deltakerne skyter fire ganger à 5 skudd, to ganger liggende og to ganger stående. For hver bom må deltakeren gå en strafferunde på 150 m. Vinneren er første utøver som kommer i mål.
Terje Vigen-prisen

Terje Vigen-prisen er en norsk pris for kortfilm som deles ut under den årlige Kortfilmfestivalen i Grimstad. Prisen ble delt ut første gang i 1988. Med prisen følger det en bronsestatuett laget av Harald Oredam og 10 000 kr.
Emporia State University

Emporia State University er et delstatseid universitet i Kansas i USA. Det har hovedcampus i byen Emporia. Grunnleggelsen var i 1863.
Det var i 2006 immatrikulert i alt 6 473 studenter ved Emporia, opp til doktorgradsnivå. Skolepengene pr år var samtidig US$ 3 586 for studenter fra Kansas.
Animalsk pol

Den animalske- eller somatiske pol er et uttrykk som brukes i embryologi og utviklingsbiologi for å beskrive den delen av en zygote (befruktet egg) eller tidlig foster som ender opp som ryggsiden i den ferdige organismen. Den første cellekløyvingen i et foster skjer nettopp mellom den framtidige øvre og nedre delen av organismen, og gir opphav til to datterceller som utgjør henholdsvis en animalsk- (den øvre) og en vegetativ- (nedre) pol. Begrepet «animalsk» viser til at cellene i denne delen av fosteret utgjør de bevegelige delene av det voksne dyret, mens «somatisk» kommer fra gresk σῶμα (sôma) som betyr kropp (i motsetning til de vegetative innvollene).
Allerede før befruktningen er egget inndelt i en øvre og en nedre hemisfære. I egg med mye plomme ligger cellekjernen i den øvre animalske delen. Sædcellen kan bare befrukte egget gjennom denne delen av egget. Den nedre vegetative delen av egget innholder i hovedsak eggeplommen. I denne delen av egget vil celledelingen ofte være ufullstendig, mens hoveddelen av fosterutviklingen skjer rundt den animalske polen. Ved gastrulasjon vil den plommefattige animalske polen ende med å omslutte de vegetative delene og bli ectoderm som utgjør huden og nervesystemet i det ferdige dyret.
Studiet av mekanismene som styrer hvordan det tidlige fosteret er bestemt til å bli forskjellige deler av den ferdige organismen er et viktig tema i utviklingsbiologien.
Teen Wolf (TV-serie)

Teen Wolf er en amerikansk skrekk- og komiserie for ungdom som har gått på MTV siden 2011. Serien handler om tenåringsgutten Scott McCall (Tyler Posey), en ikke særlig populær ungdom som føler seg ganske utenfor på skolen. En dag han er ute i skogen på kvelds tid blir han bitt av en varulv. Han prøver å leve et helt normalt liv, og ingen vet noe, bortsett fra bestevennen Stiles (Dylan O'Brien) og Derek (Tyler Hoechlin), en annen, mystisk varulv. Serien er laget av Jeff Davis og er er løst basert på filmen med samme navn (1985). Serien varte i 6 sesonger (sesong 1, 2, 3a, 3b, 4, 5a, 5b, 6a og 6b) og ble tragisk nok avsluttet i 2017. Det har blitt sagt at MTV skal lage en reboot av serien med andre skuespillere og litt annerledese handlinger. Grunnen til rebooten var fordi at en av sjefene i MTV elsket Teen Wolf serien. Det er kanskje mulighet for at noen av de gamle skuespillerne blir med i rebooten. Jeff og Tyler Posey har også snakket om å lage en film om serien med de samme skuespillerne. 
I Norge har serien vært å se på TV 2 Zebra, TV 2 Livsstil  og Netflix
Nordkalottleden

Nordkalottleden (Finsk: Kalottireitti, Svensk: Nordkalottleden) er en merket sti gjennom de arktiske delene av Norge, Sverige og Finland. Stien er i alt 800 kilometer lang, fra Kautokeino i Finnmark til Sulitjelma i Nordland. En alternativ rute ender i Kvikkjokk i Sverige. 
Stien krysser landegrenser 10 ganger underveis. 380 kilometer av stien ligger i Norge, 350 kilometer i Sverige og 70 kilometer i Finland. Ruta går blant annet gjennom de vernede områdene Øvre Dividal nasjonalpark, Rohkunborri nasjonalpark, Abisko nasjonalpark, Reisa nasjonalpark og Padjelanta nasjonalpark. 
Stien ble planlagt i 1977 som en sammenkobling av eksisterende kortere stier.

Vandring langs Nordkalottleden

Selv om Nordkalottleden er oppmerket med varder og skilt er det nødvendig å ta med kart. Vannføringen kan være høy, særlig om sommeren når snøsmeltingen er mest intens, og det kan føre til at man må gå omveier i forhold til hvor leden egentlig går.
Vandring på Nordkalottleden er krevende og anbefales ikke for uerfarne. Avstanden mellom overnattingshytter er ofte for lang til å passe inn i en dagsmarsj. Man bør derfor bære med seg telt.
Nedbørmåler

Plassering

Nedbørmåleren bør plasseres på en åpen flate ca. 2 meter over bakkenivå, og skjermes best mulig for vind.
Den må være solid festet i bakken, slik at åpningen forblir horisontal.

Manuelle målere

En manuell måler består av en traktformet åpning med kjent tverrsnitt som leder nedbøren ned i en beholder som er gradert i mm nedbør.
Det finnes mange ulike typer manuelle målere, fra de enkleste som er beregnet for private haver til målere beregnet for meteorologisk statistikk. Jo større åpning måleren har, dess mere nøyaktig blir målingen.

Automatiske målere

I automatiske målere skjer avlesningen ved hjelp av vektprinsippet. Her blir nedbøren samlet i en bøtte som blir veid kontinuerlig. Da kan man beregne hvor mye nedbør som har falt i korte tidsintervaller. Om vinteren bruker man frostvæske i bøtten for å smelte snøen.
Nordstjerneordenen

Nordstjerneordenen (svensk: Nordstjärneorden) er en svensk orden. Den ble opprettet 23. februar 1748 av kong Fredrik I for belønning av statsborgerlige fortjenester, embets- og tjenestevirke, samt akademisk, kunstnerisk og teknologisk innsats. Den kunne tildeles både svenske borgere og utlendinger, men fra 1975 tildeles den bare svenske kongelige og utenlandske borgere. Kongen er ordenens stormester. 
Nordstjernen var en av tre ridderordner som ble opprettet i Sverige i 1748. De andre var Serafimerordenen og Sverdordenen. I 1772 kom Vasaordenen til.

Ordensinsignier

Ordenstegnet for riddere av Nordstjerneordenen er et hvitemaljert malteserkors i gull som i den blå midtmedaljongen bærer en femtagget hvit stjerne omgitt av ordenens motto: «Nescit occasum». Ordenstegnet er opphengt i båndet med en kongelig krone. For kommandører er ordenstegnet et malteserkors i sølv med en femtagget stjerne i midten. Ordensstjernen for kommandører av første klasse er også av samme utforming, men har stråler i korsvinklene. Ordenskjedet har ledd bestående av to mot hverandre stilte initialer av bokstaven F og hvite femtaggede stjerner. 
Nordstjernen, symbolisert ved den femtaggede stjernen, ble i tiden omkring ordenens innstiftelse ofte benyttet som symbol for intellekt og genialitet. Blant annet er stjernen å finne i Kungliga Vetenskapsakademiens merke. Nordstjernen hadde tidligere vært personlig merke for kong Karl XI.
Ordensbåndet var opprinnelig svart etter modell av den franske Sankt Ludvidsordenen. Det ble i 1975 endret til blått med gule kanter, Sveriges flaggfarger.

Tildeling

Ved innstiftelsen kunne bare statstjenestemenn i ledende stillinger, og med en status som ga dem rett til å søke kongen om adelskap, utnevnes til kommandører. Riddergraden var først og fremst tiltenkt vitenskapsmenn. Kvinner ble først gitt tilgang til Nordstjerneordenen i 1952. 
Antallet kommandører var ved innstiftelsen satt til 12, mens antallet riddere ikke kunne overstige 24. Begrensningene på antallet riddere ble raskt endret og i 1751 ble antallet riddere satt til maksimalt 50. I 1783 ble det opprettet en egen avdeling for geistlige, med seks kommandører og tolv medlemmer (tilsvarende riddergraden). Antallet ordinære kommandører ble i 1798 doblet. I 1801 ble antallet medlemmer igjen utvidet, denne gang til 36 kommandører og 100 riddere. Unionen med Norge medførte også utvidelse, idet en forventet utnevnelse av norske medlemmer. Det ble i 1814 derfor tilført ytterligere 12 kommandørklassen og 50 i ridderklassen. Samtidig ble den geistlige klassen utvidet til tolv kommandører og 24 medlemmer. I 1902 ble alle begrensninger helt oppgitt.
Som følge av ordensreformen av 1974 er ordenen etter 1975 ikke tildelt andre svensker enn de kongelige. Den tildeles fortsatt utenlandske borgere for personlig innsats for Sverige eller svenske interesser. Tildeling skjer etter råd fra regjeringen. Det foretas omkring 200 utnevnelser årlig.
Foto.no

Konkurransen Fotografen

Fotografen (tidligere Årets Fotograf) er en årlig konkurranse som har eksistert i sin nåværende form siden 2011. Hvert år kårer en jury en vinner basert på innsendte fotografier over flere runder.
Eiji Kawashima

Landslaget

Han ble tatt ut til Fotball-VM 2010 i Sør-Afrika.
Han ble tatt ut i Japans tropp til VM i fotball 2018 i Russland.
Magic (film)

Handling

Corky er en tryllekunstner som opptrer på nattklubb, men uten noe særlig suksess. Året etter dukker han opp igjen, da med en rappkjeftet buktalerdukke han har kalt Fats på repertoaret. Corky og Fats tar publikum med storm. Corky står foran sitt store gjennombrudd, men et alvorlig problem oppstår i det han skal undertegne en avtale med et større TV-selskap. Det viser seg at selskapet insisterer på at han gjennomgår en psykisk sjekk før kontrakten underskrives. Corky er svært uvillig til dette og når manageren legger press på ham stikker han avgårde. Han reiser utenbys og ender opp i en liten hytte som han leier av sin ungdomskjæreste Peggy Ann. Men etter som tiden går får han får stadig mer problemer med dukken og sin egen identitet. Fats nøyer seg ikke med å ligge nedpakket i en veske. Han krever oppmerksomhet. Etterhvert utvikler det seg til at han begynner å beordre Corky til å utføre de mest skremmende handlinger overfor dem som kommer i deres vei.

Anmelderne

Magic ble godt mottatt av anmelderne, noe som gjenspeiles i at den har fått 83 % på Rotten Tomatoes.

Priser

Burgess Meredith vant en Saturn Award for beste birolle. Ann-Margret ble nominert for beste kvinnelige hovedrolle, mens Jerry Goldsmith ble nominert for musikken. Filmen ble også nominert til beste skrekkfilm ved samme utdeling.  
William Goldman vant prisen for beste film ved Edgar Allan Poe Awards.